parmaskinke
Parmaskinke, ital. prosciutto di Parma, skinke fremstillet i omegnen af Parma i Emilia-Romagna-provinsen i Norditalien ved tørsaltning med havsalt fra Middelhavet. Parmaskinker er kendt for deres delikate smag og unikke og holdbare farve, som fremkommer gennem en 18 måneders fremstillingsproces under nøje kontrol af "Consorzio del Prosciutto di Parma". Parmaskinker fremstilles uden anvendelse af tilsætningsstoffer som nitrat og nitrit, og farvedannelsen skyldes udskiftning af jern i musklernes myoglobin under den lange modningsperiode med naturligt fremkommende zink under dannelse af zinkporfyrin i en proces forskellig fra farvedannelse i andre saltede kødprodukter (se levnedsmiddelfarvestoffer).